A TANÁCS 1146/2002/EK RENDELETE
(2002. június 25.)
a Közös Vámtarifa légi járművek építéséhez, karbantartásához és javításához használt egyes termékekre vonatkozó autonóm vámtételeinek átmeneti felfüggesztéséről szóló 3050/95/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 26. cikkére,
tekintettel a Bizottság javaslatára,
mivel:
(1) A Közös Vámtarifa repülőgépek építéséhez, karbantartásához és javításához használt egyes termékekre vonatkozó autonóm vámtételeket a 3050/95/EK rendelet[i] teljes egészében felfüggesztette. Az e termékekre vonatkozó behozatali vámok felfüggesztése csak akkor alkalmazható, ha azokat a Közösségi Vámkódex (a továbbiakban: vámkódex) létrehozásáról szóló, 1992. október 12-i 2913/92/EGK rendelet[ii], valamint a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet[iii] rendelkezéseivel összhangban a meghatározott célra történő felhasználás ellenőrzésének vetik alá, azaz abban az esetben, amikor azokat kizárólag légi járművekre alkalmazzák.
(2) A vámkódex ugyanazon meghatározott célra történő felhasználásra vonatkozó rendelkezéseivel kombinált hasonló vámfelfüggesztéseket a GATT légi jármű megállapodásával összefüggésben a Kombinált Nómenklatúra előzetes rendelkezései II. szakaszának B. pontjában vezettek be. E termékek meghatározott célra történő felhasználása nem csupán a polgári légi járművek, hanem a polgári használatra szánt repülőkiképző földi berendezések gyártása, javítása, karbantartása, újjáépítése, módosítása vagy átalakítása volt.
(3) Tekintettel a fentiekre, helyénvaló a 3050/95/EK rendelet módosítása a meghatározott célra történő felhasználásra vonatkozó rendelkezésének a Kombinált Nómenklatúra rendelkezéseivel való összehangolása érdekében, valamint a 3050/95/EK rendelettel bevezetett autonóm vámfelfüggesztés kiterjesztése a használatra szánt repülőkiképző földi berendezésekre. A kiterjesztés a gazdasági szereplők és vámhatóságok számára is leegyszerűsíti a meghatározott célra történő felhasználás igazgatását és ellenőrzését.
(4) Tekintettel e rendelet gazdasági jelentőségére, szükséges az Európai Unióról szóló szerződéshez és az Európai Közösségeket létrehozó szerződésekhez mellékelt, a nemzeti parlamentek Európai Unióban betöltött szerepéről szóló jegyzőkönyv I. pont 3. pontjában meghatározott sürgősségi alapra való hivatkozás,
ELFOGADTA EZT A RENDELETET:
1. cikk
A 3050/95/EK rendelet 1. cikkének első mondata helyébe a következő szöveg lép:
"A mellékletben felsorolt termékekre vonatkozó Közös Vámtarifa szerinti autonóm vámtételeket teljes egészében fel kell függeszteni, feltéve, hogy az érintett termékeket a több, mint 2000 kilogramm terheletlen súlyt meghaladó légi járművek, valamint polgári használatra szánt repülőkiképző földi berendezések építéséhez, karbantartásához és javításához használják fel."
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 2002. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. június 25-én.